Susan Pevensie

**Susan Pevensie** er en av hovedpersonene i serien om Narnia skrevet av C.S. Lewis. Hun er det nest eldste av Pevensie-søsknene. Hun har en eldre bror som heter Peter, og to yngre søsken som heter Edmund og Lucy.  Susan er med i tre av de sju Narnia-bøkene. Som barn i *[[Løven, heksa og klesskapet]]* og *[[Prins Caspian]]*, og som voksen i *[[Hesten og hans gutt]]*. I tillegg blir hun nevnt med navn i *[[Reisen til det ytterste hav]]* og *[[Den siste striden]]*. Som dronning i Narnia ble hun kalt Susan den Godsinnete.

I filmene *[[Legenden om Narnia – Løven, heksa og klesskapet]]* (2005) og *[[Legenden om Narnia – Prins Caspian]]* (2008) blir hun spilt av Anna Popplewell. På slutten av den første filmen blir hun spilt av Sophie Winkleman som voksen.

## ''Løven, heksa og klesskapet''
Det fremgår av bøkene at Susan Pevensie ble født i 1928. Hun var 12 år gammel i boken ''Løven, heksa og klesskapet'', der handlingen foregår i 1940 etter jordisk tidsregning.

I *Løven, heksa og klesskapet* får Susan pil og bue fra julenissen, samt et magisk horn som gir hjelp når det blåses i den. Selv om buen hennes er magisk, øver hun fremdeles på å bli bedre i bueskyting. Susan og hennes bror Peter oppdager Narnia etter at deres to yngre søsken allerede har vært der: søsteren Lucy har vært i Narnia to ganger, men ble ikke trodd av de eldre søsknene sine. Edmund kom inn i Narnia én gang, sammen med Lucy, men påstod etterpå at Narnia bare var noe Lucy fant opp.

De fire Pevensie-søsknene har blitt evakuert til det landlige Dorset under tyskernes blitzkrieg mot London. Der har de blitt innkvartert hos professor Digby. Han har en husholderske, fru Macready, og en dag da alle fire i søskenflokken forsøker å unnslippe fru Macready, gjemmer de seg i klesskapet som både Lucy og Edmund har vært i før. Dermed oppdager alle fire passasjen til Narnia bakerst i klesskapet.

Sammen med lillesøsteren Lucy blir Susan vitne til løven Aslans død og oppstandelse på et steinbord. Etter slaget mot den onde dronningen blir Susan kronet av Aslan til dronning av Narnia, og hun regjerer overmonarkiet Narnia sammen med brødrene Peter og Edmund og søsteren Lucy. Hun blir kjent som dronning Susan den milde. Perioden for søsknenes regjeringstid blir regnet som Narnias gullalder. 

## ''Prins Caspian''
I boken ''Prins Caspian'' har Susans magiske horn har blitt en gammel relikvie som prins Caspian har fått av læreren sin, doktor Cornelius. Når prinsens liv blir truet av kong Miraz, blåser Caspian i hornet og Pevensie-søsknene blir på magisk vis bragt tilbake til Narnia fra en vanlig jernbanestasjon i England. Susan finner pil og bue i ruinen av Cair Paravel, og i en vennskapelig tevling vinner mesterskytteren Susan over dvergen Trumpkin.

Susan fremstilles som både blid og ømhjertet. Når Lucy påstår at hun har sett Aslan i skogen, sier Susan at Lucy har tatt feil – men senere innrømmer hun å ha visst innerst inne at Lucy snakket sant. Susan følger senere med Lucy, når Aslan gjenoppliver skog- og elveåndene i Narnia. I slutten av boken sier Aslan at Susan og Peter aldri kommer til å reise til Narnia igjen, fordi de har oppnådd alt det de trengte der. I Narnia oppstår det varme følelser mellom Susan og prins Caspian, men forholdet må ta slutt når Susan må tilbake til London og virkeligheten der.

## ''Reisen til det ytterste hav''
I boken ''Reisen til det ytterste hav'' gjør Susan og foreldrene en reise til Amerika. Peter blir igjen hjemme, der han får undervisning av professor Digory Kirke. Edmund og Lucy må bo hos slektningene sine, Scrubbs-familien, og blir transportert til Narnia igjen sammen med fetteren Eustace Scrubb.